In nomine sanctæ et individuæ Trinitatis, Patris, et Filii et Spiritus sancti. Quoniam consuetudinarium est, et ab antecessorum nostrorum industria ductum, ut ea, quæ memoriæ commendanda videntur, litterali tradantur custodiæ, dignum duximus, ea quæ subinferuntur ne oblivione dispereant, ne vel quod inde actum est, quandoque aliqua inmutetur fraudulentia, in hujus Cartæ sinu fideliter recondere. Ego igitur Rotbertus sanctæ Lingonensis Ecclesiæ Episcopus, precibus Stephani Abbatis Besuensis Ecclesiæ sæpius ammonitus, voluntati illius tandem adquiescens, cum in Ecclesia Lingonensi Synodum celebraremus, et de Ecclesiasticis negotiis pro posse diligenter tractaremus, consilio et assensu Archidiaconorum consedentium, duos Presbyteratus Camlintensis videlicet Ecclesiæ, et Ecclesiæ de Majasco, B. Petro Besuensis cœnobii, et fratribus ibi Deo servientibus, deinceps habendos concedimus; ita ut Presbyteri parœchiales, qui in eis decantaverint, medietatem omnium ad eosdem Presbyteratus pertinentium per manus Besuensis Abbatis obtineant, Archidiachonibus, aliisque ministris debita servitia exhibeant, paratas, et Eulogias suo tempore communiter persolvant. Facta sunt hæc Lingonis in plenaria Synodo, Urbano Papa existente, Philippo in Galliis regnante. Signum Wilenci Archidiaconi. Gocelmi Archidiaconi. Garnerii Archidiaconi. Norgaudi Archidiaconi. Gosberti Archipresbyteri. Stephanus Cancellarius dictavit: Durannus Notarius scripsit.